พาณิชย์จัดประชุมชี้แจงผู้ประกอบการนำเข้ากระเทียม ให้ทำตามความตกลง WTO เพื่อแก้ปัญหาราคากระเทียมตกต่ำ
นายฉัตรชัย ศักดิ์ศิลปชัย รองอธิบดีกรมการค้าภายใน เป็นประธานการประชุมชี้แจงระเบียบพิธีการนำเข้ากระเทียมผ่านด่านศุลกากร และหลักเกณฑ์การขอขึ้นทะเบียนเป็นผู้มีสิทธิ์ขอหนังสือรับรองตามความตกลงของ WTO พร้อมเปิดเผยว่า เนื่องจากมีผู้ประกอบการนำเข้าสินค้ากระเทียมจากต่างประเทศเข้ามาจำหน่ายในประเทศปริมาณมาก ส่งผลให้เกษตรกรผู้ปลูกกระเทียมได้รับผลกระทบจากผลผลิตราคาตกต่ำ กรมการค้าภายในจึงได้ออกประกาศคณะกรรมการกลางว่าด้วยราคาสินค้าและบริการ พ.ศ.2542 โดยออกมาตรการดูแลสินค้ากระเทียมเริ่มตั้งแต่ปี 2558 จนถึงปัจจุบันจำนวน 2 เรื่อง คือ การควบคุมการขนย้ายกระเทียมนำเข้าจากต่างประเทศ การแจ้งปริมาณ สถานที่เก็บ และจัดทำบัญชีคุมสินค้ากระเทียมที่นำเข้าจากต่างประเทศ และได้แจ้งเวียนให้แก่บริษัทที่ได้รับสิทธิขึ้นทะเบียนเป็นผู้มีสิทธิขอหนังสือรับรองตามความตกลงของ WTO จากกรมการค้าภายในจำนวน 107 ราย ให้ทราบและปฏิบัติเพื่อให้ผู้ประกอบการปฏิบัติตามประกาศฯอย่างถูกต้อง        สำหรับการจัดประชุมชี้แจงในวันนี้ กรมการค้าภายในได้ประสานหน่วยงานที่เกี่ยวข้อง อาทิ สำนักงานคณะกรรมการอาหารและยา กรมศุลกากร และกรมการค้าต่างประเทศ เข้าร่วมชี้แจงกฎหมายและข้อปฏิบัติที่อยู่ในความรับผิดชอบของแต่ละหน่วยงาน เพื่อให้ผู้ประกอบการนำเข้าและผู้ประกอบการผู้ค้าสินค้ากระเทียมนำเข้าจากต่างประเทศทราบและปฏิบัติให้ถูกต้อง เนื่องจากประกาศคณะกรรมการกลางฯ มีโทษสถานหนักคือจำคุกไม่เกิน 1 ปี ถึง 5 ปี หรือปรับไม่เกิน 20,000-100,000 บาท หรือทั้งจำทั้งปรับ และปรับอีกไม่เกินวันละ 2,000 บาท ตลอดเวลาที่ยังฝ่าฝืน หรือจนกว่าจะแจ้ง ซึ่งฐานความผิดขึ้นอยู่กับผู้นำเข้ากระทำผิดแต่ละกรณี         ทั้งนี้ รองอธิบดีกรมการค้าภายใน ยังกล่าวเพิ่มเติมอีกว่า การจัดประชุมชี้แจงดังกล่าวจะทำให้บริษัทที่ได้รับสิทธิขึ้นทะเบียนเป็นผู้มีสิทธิขอหนังสือรับรองตามความตกลงของ WTO รับทราบและปฏิบัติตามอย่างเคร่งครัด เพื่อให้บรรลุเป้าหมายในการกำกับดูแลการนำเข้ากระเทียมจากต่างประเทศและไม่ส่งผลกระทบต่อราคากระเทียมในประเทศต่อไป